Íbúar í Vogum eru hvattir til að fagna ástinni í september í þeirri von að hún beri ávöxt á vormánuðum. Börn sem fæðast þá fá frítt í íþróttaskólann árin 2025 til 2027.
Á sama tíma og íbúum hefur fjölgað í Vogum hefur börnum fækkað í sveitarfélaginu og grunnskólabörn eru nú um 160. Marteinn Ægisson, framkvæmdastjóri Þróttar í Vogum, segir tilefni til að ráðast í sérstakt átak.
Við hjá Ungmennafélaginu Þrótti Vogum höfum fundið fyrir því að síðustu fimm, sex árin hefur fækkað all verulega iðkendum hjá félaginu og á sama tíma hefur fækkað nemendum í skóla. Til að sporna við þessari þróun höfum við ákveðið að stofna til ástarmánaðar í september og hvetja fólk til að eiga notalega stund saman, félaginu til eflingar.
Er staðan orðin þannig hjá ykkur að þetta er bara orðið áhyggjuefni? Nei, ég myndi alls ekki segja það. Alveg fjarri lagi. En staðan er þannig að við finnum kannski fyrir því að það vantar 1,2,3 upp á í knattspyrnuflokkunum og öðrum íþróttagreinum.
Þá fá íbúar Voga sérstakan afslátt af næstum því öllu hjá kynlífstækjaversluninni Blush í september.
að sjálfsögðu gildir það ekki af getnaðarvörnum.
Marteinn segir íbúa taka afar vel í þetta.
Það er strax farið að brosa út í annað þegar maður rekst á fólk á göngunum. Ætlar þú að leggja þitt af mörkum í átakinu? Það er aldrei að vita.

Íbúar sveitarfélagsins Voga eru hvattir til þess að fagna ástinni í september þeirri von um að hún beri ávöxt á vormánuðum. 